CELEX: 62021CN0296
Language: el
Date: 2021-05-07 00:00:00
Title: Υπόθεση C-296/21: Αίτηση προδικαστικής αποφάσεως την οποία υπέβαλε το Korkein hallinto-oikeus (Φινλανδία) στις 7 Μαΐου 2021 — A

19.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 289/30
            
         
      Αίτηση προδικαστικής αποφάσεως την οποία υπέβαλε το Korkein hallinto-oikeus (Φινλανδία) στις 7 Μαΐου 2021 — A
      (Υπόθεση C-296/21)
      (2021/C 289/42)
      Γλώσσα διαδικασίας: η φινλανδική
      
         Αιτούν δικαστήριο
      
      Korkein hallinto-oikeus
      
         Διάδικοι στην υπόθεση της κύριας δίκης
      
      
         Αναιρεσείων: A
      
         Λοιποί διάδικοι: Helsingin poliisilaitos ja Poliisihallitus
      
         Προδικαστικά ερωτήματα
      
      Σε περίπτωση μεταφοράς απενεργοποιημένων πυροβόλων όπλων εντός της Ένωσης και λαμβανομένων υπόψη των διατάξεων της οδηγίας 91/477/ΕΟΚ του Συμβουλίου, της 18ης Ιουνίου 1991, σχετικά με τον έλεγχο της απόκτησης και της κατοχής όπλων, όπως τροποποιήθηκε με την οδηγία 2008/51/ΕΚ (1) του Ευρωπαϊκού Κοινοβουλίου και του Συμβουλίου, της 21ης Μαΐου 2008, καθώς και των διατάξεων του εκτελεστικού κανονισμού (ΕΕ) 2015/2403 (2) της Επιτροπής, της 15ης Δεκεμβρίου 2015, σχετικά με τη θέσπιση κοινών κατευθυντήριων γραμμών για τα πρότυπα και τις τεχνικές απενεργοποίησης, με σκοπό να διασφαλιστεί ότι τα απενεργοποιημένα πυροβόλα όπλα καθίστανται αμετάκλητα ακατάλληλα για χρήση, και ειδικότερα του άρθρου, 3 παράγραφος 1, του κανονισμού αυτού:
      
                  α)
               
               
                  μπορεί μια εγκεκριμένη από εθνική αρχή οντότητα επαληθεύσεως, η οποία εξέδωσε πιστοποιητικό απενεργοποιήσεως, να θεωρηθεί ως οντότητα κατά την έννοια της οδηγίας για τα όπλα και των άρθρων 3 και 7 του κανονισμού περί απενεργοποιήσεως, ακόμη και αν δεν περιλαμβάνεται στον κατάλογο που δημοσιεύει η Επιτροπή σύμφωνα με το άρθρο 3, παράγραφος 3, εφόσον διάφορες αρχές του εν λόγω κράτους μέλους έχουν ενημερώσει τον μεταφορέα των όπλων ότι η ενεργούσα υπό τη νομική μορφή εταιρίας περιορισμένης ευθύνης οντότητα επαληθεύσεως, έχει εξουσιοδοτηθεί προς τούτο σύμφωνα με τον κανονισμό και
               
            
                  β)
               
               
                  μπορεί η οντότητα επαληθεύσεως που έχει ορισθεί από κράτος μέλος για την απενεργοποίηση όπλων να αποδεικνύεται, αντί διά της καταχωρίσεως στον κατάλογο που δημοσιεύεται στον διαδικτυακό τόπο της Επιτροπής κατά την έννοια του άρθρου 3, παράγραφος 3, του κανονισμού, από άλλα αποδεικτικά στοιχεία που παρέχει εθνική αρχή, ώστε το εκδοθέν από την εν λόγω οντότητα επαληθεύσεως πιστοποιητικό απενεργοποιήσεως να πληροί τις απαιτήσεις του κανονισμού, με αποτέλεσμα το κράτος μέλος να υποχρεούται να αναγνωρίσει πιστοποιητικό απενεργοποιήσεως που εκδόθηκε σε άλλο κράτος μέλος σύμφωνα με το άρθρο 7, παράγραφος 2, του κανονισμού;
               
            
         (1)  Οδηγία 2008/51/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την τροποποίηση της οδηγίας 91/477/ΕΟΚ του Συμβουλίου σχετικά με τον έλεγχο της απόκτησης και της κατοχής όπλων (ΕΕ 2008, L 179, σ. 5).
      
         (2)  Εκτελεστικός κανονισμός (ΕΕ) 2015/2403 της Επιτροπής, της 15ης Δεκεμβρίου 2015, σχετικά με τη θέσπιση κοινών κατευθυντήριων γραμμών για τα πρότυπα και τις τεχνικές απενεργοποίησης, με σκοπό να διασφαλιστεί ότι τα απενεργοποιημένα πυροβόλα όπλα καθίστανται αμετάκλητα ακατάλληλα για χρήση (ΕΕ 2015, L 333, σ. 62).